KIRJALLINEN KYSYMYS E-2255/03

esittäjä(t): Olivier Dupuis (NI) komissiolle

(8. heinäkuuta 2003)

Aihe: Kolmen länsimaalaisen ja neljän Laosin kansalaisen pidättäminen

Laosin viranomaiset pidättivät 4. kesäkuuta 2003 belgialaisen toimittajan Thierry Falisen, ranskalaisen valokuvaajan ja televisiokuvaajan Vincent Reynaud'n ja amerikkalaisen Naw-Karl Muan sekä neljä Laosin kansalaista, joiden henkilöllisyyttä ei ole kerrottu. Pidätetyt olivat Vientianesta pohjoiseen sijaitsevassa Xhieng Khouangin maakunnassa tekemässä reportaasia hmong-heimosta, jota Laosin demokraattisen kansantasavallan viranomaiset ovat sortaneet julmasti jo vuosia. Pidätettyjen syytteitä ei ole toistaiseksi julkistettu. Lisäksi ranskalainen, belgialainen ja amerikkalainen syytetty saivat tavata ranskalaisia diplomaatteja vasta lähes kahden viikon kuluttua pidätyksestä, mikä on räikeässä ristiriidassa voimassa olevien kansainvälisten yleissopimusten kanssa. Falisen, Reynaud'n ja Muan oikeudenkäynti, jonka oli diplomaattilähteiden mukaan tarkoitus alkaa 27. kesäkuuta 2003, on jo siirretty maanantaiksi 30. kesäkuuta. Se on tarkoitus pitää Phonesavanhissa, joka on yli kymmenen tunnin matkan päässä pääkaupungista ja jonne on hankala päästä. Syytetyt ovat vaarassa saada ankarat vankeustuomiot. Laosin viranomaiset myönsivät neljän laolaisen pidättämisen vasta 20. kesäkuuta eikä heidän syytteistään eikä pidätyspaikastaan ja sen olosuhteista ole annettu tietoja.

Mihin toimiin komissio on ryhtynyt ilmaistakseen Laosin viranomaisille suuttumuksensa tästä uusimmasta laolaisten ja ulkomaalaisten perusoikeuksien loukkauksesta, joka on myös vastoin kansainvälisiä yleissopimuksia diplomaattien pääsystä pidätettyjen luokse?

Mihin toimiin komissio on ryhtynyt sen varmistamiseksi, että seitsemän pidätetyn oikeudenkäynti pidetään kansainvälisesti tunnustettujen oikeudenmukaisen oikeudenkäynnin periaatteiden mukaisesti? Entä mihin toimiin komissio aikoo ryhtyä estääkseen, että länsimaalaisten toimittajien kanssa pidätetyt neljä laolaista eivät katoa kuten niin kutsutun 26. lokakuuta 1999 -demokratialiikkeen viisi opiskelijajohtajaa, mikä on useiden Laosin epädemokraattisen hallituksen harjoittaman ankaran sorron uhrien kohtalo?

Katsooko komissio, että koko Laosin kansaan kohdistuvan jatkuvan sorron ja hmong-heimoon kohdistuvan vielä pahemman sorron vuoksi Euroopan unionin olisi ilmoitettava Laosin viranomaisille aikomuksensa jäädyttää kaikki yhteistyöohjelmansa, mikäli viranomaiset eivät ryhdy nopeasti merkittäviin demokraattisiin uudistuksiin?

Christopher Pattenin komission puolesta antama vastaus

(1. elokuuta 2003)

Komissio on täysin sitoutunut korostamaan tarvetta lisätä ihmisoikeuksien kunnioittamista Laosissa, mukaan luettuina sanan-, kokoontumis-, yhdistymis- ja uskonnonvapauden kunnioittaminen sekä kansainvälisten ihmisoikeussopimusten noudattaminen.

Kun kyse on hiljattain käydystä oikeudenkäynnistä, jossa vastaajina oli kaksi eurooppalaista toimittajaa, heidän amerikkalainen tulkkinsa ja kolme laosilaista hmong-heimon jäsentä, komissio katsoo, että oikeudenkäynnissä ei noudatettu kansainvälisiä normeja ja syytettyjen tuomiot olivat yllättävän ankaria esitetyt todisteet huomioon ottaen. Komissio on kuitenkin tyytyväinen, että asiassa päästiin diplomaattiseen sopuun, ja kolme länsimaalaista saatiin vapautettua.

Kun kyse on Laosin demokraattisen kansantasavallan yleisestä ihmisoikeustilanteesta, komissio on ilmaissut Laosin hallitukselle huolestuneisuutensa useista asioista moneen otteeseen. Yksi asioista on ollut 26. lokakuuta -liikkeen viiden johtajan tilanne. Nämä huolenilmaisut ovat tuottaneet vähän tulosta tähän mennessä. Komissio aikoo tarkastella perinpohjin Laosin ihmisoikeustilannetta, mukaan luettuina yhteisön mahdolliset toimet, täksi syksyksi kaavailtua komission ja Laosin sekakomitean seuraavaa kokousta varten. Komissio informoi Euroopan parlamenttia tarpeen mukaan.

Komissio jatkaa yhdenmukaisen rakentavan poliittisen vuoropuhelun käymistä Laosin hallituksen kanssa avustaen samalla Laosin väestöä yhteisön tukemilla kehitysohjelmilla, joilla pyritään tukemaan ja nopeuttamaan maan demokratiakehitystä.

Tuen keskeyttämistä siihen saakka, kun Laos noudattaa perusihmisoikeuksia, olisi pidettävä viimeisenä vaihtoehtona, koska se vaikuttaisi kielteisesti väestöön, jonka oikeuksia rikotaan.